Politiet mener, at de samme personer først røvede en kiosk og dernæst et privat hjem omkring Tranum og Brovst. 

Ved seks-tiden i morges overraskede en kvindelig kioskejer på Strandvejen i Tranum to elefanthue-klædte mænd, som var i gang med at rode i kioskens kasseapparat. Kvinden sov i en tilstødende lejlighed, da hun hørte et brag inde fra kiosken. Den 61-årige kvinde blev truet til at udlevere 10.000 kroner i kontanter og flere flasker spiritus. Efterfølgende ser kvinden de to gerningsmænd køre væk i en hvid varebil. En halv time senere bliver en mand i et privat hjem på Vasen i Torslev ved Brovst truet med et brækjern af to lignende gerningsmænd. Mændene tager blandt andet en computer, to mobiltelefoner og højtalere med fra det private hjem. Under røveriet bar mændene masker, handsker og sort tøj. Nordjyllands Politi formoder, at der er tale om de samme gerningsmænd. De er begge mellem 175-180 cm høje og taler dansk. I tirsdags blev en hvid Mercedes Vito med registreringsnummer GE89333 stjålet og Nordjyllands Politi tror, at det er denne bil gerningsmændene har brugt. Hvis du har oplysninger i sagen kan Nordjyllands Politi kontaktes på 114.